ઇન્ટેલિજન્ટ અને પ્રામાણિક એવા ઇન્સ્પેક્ટર રવિ શર્મા દદન (મુકેશ તિવારી)ની ગેરકાયદે દારૂની ફૅક્ટરી પકડી પાડે છે, જેને કારણે નગરસેવક સેવકરામ (ટીનુ વર્મા) સાથે તેને દુશ્મની થઈ જાય છે. આ દુશ્મની સામે લડવા માટે તે તૈયાર છે, પણ એ દરમ્યાન અચાનક જ તેની દીકરી અનિષ્કાનો સ્કૂલફ્રેન્ડ આદિત્ય ગુમ થઈ જાય છે. દીકરી પપ્પાની હેલ્પ માગે છે, પણ પોલીસ-સ્ટેશન અલગ છે એટલે પપ્પા કંઈ કરી નથી શકતા. વાત વધે છે અને દીકરી પપ્પાની સાથે ઝઘડી પડે છે. જોકે આ ઝઘડામાં દસ વર્ષની બચ્ચી એક સરસ વાત કહી જાય છે : ગુનેગારોને પકડવા માટે એરિયાનું લિમિટેશન નથી નડતું પણ લિમિટેડ હિંમત નડતી હોય છે. ઇન્સ્પેક્ટર રવિ શર્મા હવે આદિત્યને શોધવામાં લાગે છે જે શોધતાં તેના હાથમાં એક એવું રૅકેટ આવે છે કે જેમાં પાંચથી દસ વર્ષનાં બાળકોને કિડનૅપ કરીને તેને ભિખારી બનાવવામાં આવી રહ્યા છે. બનાવવામાં આવેલા આ ભિખારી દેશભરમાં વેચવામાં પણ આવે છે. ભિખારી જેટલો અક્ષમ અને લાચાર એટલા તેના રૂપિયા વધુ ઊપજે. ઑક્શનમાં વધુ રૂપિયા આવે એવા હેતુથી કિડનૅપ કરેલાં બાળકોની આંખ ફોડીને કે હાથ-પગ કાપીને તેને અક્ષમ બનાવવામાં આવી રહ્યાં છે. આ આખું રૅકેટ નગરસેવક સેવકરામ ચલાવે છે, જેની પૉલિટિકલ પહોંચ છેક મંત્રાલય સુધી છે. કાયદો અને રાજકીય લાગવગ વચ્ચે હવે જંગ શરૂ થાય છે.